
Automatiškai sugeneruotas aprašymas]
Pranešimas žiniasklaidai
2026 m. spalio 22 d. 

Iki orios pensijos automobiliu nenuvažiuosite: ekspertė įspėja apie ilgalaikę tokio sprendimo kainą
Po pirmųjų antrosios pensijų pakopos išmokų „Luminor“ bankas fiksavo gerokai išaugusį gyventojų susidomėjimą automobilių lizingu. Nors viso augimo negalima tiesiogiai sieti su pensijų pinigais, didesni pradiniai įnašai leidžia manyti, kad dalis žmonių ilgalaikiam kaupimui skirtas lėšas panaudojo automobiliams įsigyti. Tačiau automobilio vertė ilgainiui mažėja, o senatvei skirti pinigai galėtų augti dar kelis dešimtmečius, primena „Luminor investicijų valdymas“ vadovė Loreta Načajienė.
Privačių klientų lizingo užklausų pradėjo daugėti dar kovą, kai dalis gyventojų iš anksto ėmė vertinti savo būsimas finansines galimybes. Palyginti su tuo pačiu laikotarpiu pernai, šių metų kovą tokių užklausų skaičius buvo 42 proc. didesnis. Ryškiausias augimas fiksuotas po pirmųjų pensijų lėšų išmokų: 2026 m. balandį ir gegužę užklausų gauta 60 proc. daugiau nei tuo pačiu laikotarpiu 2025 m.
„Būtų netikslu automobilių lizingo paklausos augimą sieti vien su II pakopos pensijų išmokomis. Rinką veikia ir augančios gyventojų pajamos, geresnės finansavimo sąlygos, vartotojų lūkesčiai bei aktyvesnė naujų automobilių rinka. Vis dėlto tam tikrų sąsajų su pensijų pinigų išmokėjimu pastebime“, – sako L. Načajienė.
Augo ne automobilių kaina, o pradinis įnašas
Daugėjo ir sudarytų lizingo sutarčių. Kovą jų skaičius buvo 37 proc. didesnis nei prieš metus, balandį augimas siekė 43 proc., o vėlesniais mėnesiais stabilizavosi ties maždaug 15 proc. Rugpjūtį fiksuotas dar vienas šuolis – sutarčių sudaryta apie 45 proc. daugiau nei prieš metus.
Labiausiai augo naujų automobilių lizingo paklausa – per pirmuosius septynis šių metų mėnesius privatūs asmenys Lietuvoje įsigijo 14 proc. daugiau naujų automobilių nei tuo pačiu laikotarpiu pernai. Tuo tarpu naudotų automobilių pirkėjai dažniau rinkosi mažesnės vertės transporto priemones, o dalį jų įsigijo be lizingo. 
„Lizingu įsigyjamų automobilių vertė padidėjo nedaug – iki 5 proc. Vadinasi, atsiradus papildomų lėšų gyventojai nepradėjo masiškai rinktis gerokai brangesnių automobilių. Tačiau pradiniai įnašai buvo 5–13 proc. didesni nei anksčiau. Tai leidžia manyti, kad dalis klientų iš II pakopos atsiimtas lėšas panaudojo būtent automobilio pradiniam įnašui“, – teigia L. Načajienė.
Automobilis pajamų senatvėje nesukurs
Automobilis daugeliui žmonių yra būtinas, tačiau jo vertė ilgainiui mažėja, o išlaidos draudimui, priežiūrai ir remontui išlieka. Pensijai kaupti pinigai veikia priešingai – investuojami jie gali augti ir ateityje tapti papildomu pajamų šaltiniu.
„Naujas automobilis gali suteikti daugiau patogumo šiandien, tačiau iki orios pensijos juo nenuvažiuosite. Panaudoję pensijai skirtas lėšas tokiam pirkiniui prarandate ne tik dalį santaupų, bet ir galimą jų grąžą. Todėl svarbu iš karto numatyti, kaip ir toliau kaupsite savo ateičiai“, – sako L. Načajienė.
Kodėl tai svarbu, parodo prognozuojamas pensijos ir buvusio atlyginimo santykis. Ekonominio bendradarbiavimo ir plėtros organizacijos (EBPO) skaičiavimais, vidutinį atlyginimą uždirbusio Lietuvos gyventojo pensija ateityje gali nesiekti 40 proc. buvusių pajamų.
„Jeigu dirbdami gaunate 1,5 tūkst. eurų į rankas, 40 proc. šios sumos sudaro 600 eurų. Tai reiškia, kad išėjus į pensiją pajamas gali tekti sumažinti daugiau nei perpus. Ne kiekvienas žmogus galėtų taip smarkiai sumažinti ir savo išlaidas, todėl papildomu kaupimu verta pasirūpinti iš anksto“, – aiškina L. Načajienė.
Didžiausias kaupimo sąjungininkas – laikas
Ilgalaikio kaupimo naudą kuria ne tik reguliarios įmokos, bet ir sudėtinė grąža. Investicijų uždirbtas prieaugis toliau investuojamas ilgainiui taip pat gali uždirbti grąžą. Kuo ilgesnis kaupimo laikotarpis, tuo daugiau laiko pinigai turi augti.
Todėl iš pensijų fondo atsiimta suma nėra vien šiandien sąskaitoje matomi pinigai. Panaudojus juos automobiliui prarandama ir galima grąža, kuri būtų kaupiama dar daugelį metų. Net ir nedidelė, bet reguliariai atidedama suma per kelis dešimtmečius gali tapti reikšminga finansine atsarga senatvei.
„Atsiimdami pensijai kauptus pinigus atsisakote ne tik šiandien turimos sumos, bet ir galimybės jai augti dar 10, 20 ar 30 metų. Kuo žmogus jaunesnis, tuo daugiau gali kainuoti ši prarasta galimybė. Todėl net ir nusprendus dalį lėšų skirti automobiliui reikėtų numatyti, kiek kas mėnesį toliau atidėsite savo ateičiai“, – pabrėžia L. Načajienė.
Pasak jos, kaupimą galima tęsti skirtingais būdais: likti II pakopoje, reguliariai investuoti savarankiškai arba rinktis III pensijų pakopą. Svarbiausia, kad vienkartinė išmoka netaptų ilgalaikio kaupimo pabaiga.
Apie „Luminor investicijų valdymas“ UAB
Lietuvos banko duomenimis, 2025 metų pabaigoje pagal valdomą antros pakopos pensijų fondų turtą „Luminor investicijų valdymas“ užėmė 8,2 proc. rinkos dalį, įskaitant ir gyvybės draudimo įmones, taip pat valdančias antros pakopos pensijų fondus. Pagal valdomą trečios pakopos pensijų fondo turtą įmonė turėjo 19 proc. trečios pakopos pensijų fondų rinkos dalies.

Svarbu: Kaupdami pensijų fonduose, patiriate investavimo riziką, o tai reiškia, kad investicijų vertė gali ir kilti, ir kristi, yra galimybė atgauti mažiau negu investavote. „Luminor investicijų valdymas“ UAB, investicijų grąžos, pensijų fondų pelningumo ar išmokamų anuiteto dydžių negarantuoja. Pensijų fondų praeities rezultatai negarantuoja ateities rezultatų. Prieš priimdami sprendimą kaupti papildomą pensiją „Luminor“ pensijų fonduose susipažinkite su pensijų fondų taisyklėmis, taikomais atskaitymais, investavimo strategija ir rizikos veiksniais. Pensijų fondus valdo „Luminor investicijų valdymas“ UAB, įm. k. 226299280.

